**Ministru kabineta noteikumu projekta “Grozījumi Ministru kabineta 2010. gada 28. decembra noteikumos Nr. 1240 “Kārtība, kādā klasificē ceļu posmus, kuros bieži notiek ceļu satiksmes negadījumi, un ceļu tīkla drošību Eiropas ceļu tīklā”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts paredz precizēt ceļu posmu, kuros bieži notiek satiksmes negadījumi, klasificēšanas kritērijus, ievērtējot atšķirīgos satiksmes apstākļus apdzīvotās vietās un ārpus apdzīvotām vietām.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Satiksmes ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar likuma “Par autoceļiem” 23.1 pantu 2010. gada 28. decembrī tika pieņemti Ministru kabineta noteikumi Nr.1240 “Kārtība, kādā klasificē ceļu posmus, kuros bieži notiek ceļu satiksmes negadījumi, un ceļu tīkla drošību Eiropas ceļu tīklā” (turpmāk – MK noteikumi Nr.1240). MK noteikumos Nr.1240 iekļautas tiesību normas, kas izriet no Eiropas Parlamenta un Padomes 2008. gada 19. novembra Direktīvas 2008/96/EK par ceļu infrastruktūras drošības pārvaldību (turpmāk – Direktīva 2008/96/EK).  Saskaņā ar Direktīvas 2008/96/EK 2. panta 5. apakšpunkta pieņemto definīciju “tādu ceļu posmu klasificēšana, kuros bieži notiek ceļu satiksmes negadījumi” ir metode, ar kuras palīdzību nosaka, analīzē un klasificē tādus ceļu tīkla posmus, kuri ir ekspluatācijā vairāk nekā trīs gadus un kuros proporcionāli satiksmes intensitātei notikuši daudzi ceļu satiksmes negadījumi ar lielu skaitu bojā gājušo cilvēku.  Savukārt MK noteikumu Nr.1240 3. punktā ir noteikts, ka klasificējot ceļu posmus, ceļu tīklā nosaka vietas (ja tās ir ekspluatācijā vairāk nekā trīs gadus), kur notikuši ceļu satiksmes negadījumi, kuros bojā gājuši cilvēki.  Valsts kontrole revīzijas ziņojumā Nr.2.4.1-19/2016 “Vai ceļu satiksmes drošības politika tiek plānota un īstenota efektīvi?” (3.2 nodaļā, 62.lpp.) vērsa Satiksmes ministrijas uzmanību, ka MK noteikumu Nr.1240 3.punktu var interpretēt tādā veidā, ka nosakot ceļu posmus, kuros bieži notiek ceļu satiksmes negadījumi, būtu jāņem vērā visas vietas, kur ceļu satiksmes negadījumos bojā gājuši cilvēki. Taču tāds nav Direktīvas 2008/96/EK mērķis un ES dalībvalstu prakse attiecībā uz ceļu posmu klasificēšanu. Direktīvas 2008/96/EK mērķis un dalībvalstu prakse attiecībā uz ceļu posmu klasificēšanu ir noteikt tikai tādus ceļu tīkla posmus, kur notikuši daudzi ceļu satiksmes negadījumi ar lielu skaitu bojā gājušo cilvēku, vai arī ir liela varbūtība, ka šajos ceļa satiksmes negadījumos var būt liels bojā gājušo cilvēku skaits. Direktīvā 2008/96/EK ceļu posmi, kuros bieži notiek ceļu satiksmes negadījumi tiek definēti ar lielu nenoteiktību, izmantojot skaidrojumu “tādi ceļu tīkla posmi, kuros notikuši **daudzi** ceļu satiksmes negadījumi ar **lielu** skaitu bojā gājušo cilvēku”, ar mērķi atstāt dalībvalstu kompetencē kritēriju izvēli un formulēt, kas ir “daudz ceļu satiksmes negadījumi” un, kas ir “liels skaits bojā gājušo cilvēku”, ņemot vērā dalībvalstīs vēsturiski atšķirīgas metodikas ceļu posmu klasificēšanā, atšķirīgos kritērijus un atšķirīgos satiksmes apstākļus.  Lai precizētu ceļu posmu, kuros bieži notiek satiksmes negadījumi, klasificēšanas kritērijus Latvijā, un vēl šajos kritērijos ievērtējot atšķirīgos satiksmes apstākļus apdzīvotās vietās un ārpus apdzīvotām vietām, ir izstrādāts Ministru kabineta noteikumu projekts “Grozījumi Ministru kabineta 2010. gada 28. decembra noteikumos Nr. 1240 “Kārtība, kādā klasificē ceļu posmus, kuros bieži notiek ceļu satiksmes negadījumi, un ceļu tīkla drošību Eiropas ceļu tīklā””.  Šie kritēriji balstās uz 2014. gadā ar daļēju Eiropas Savienības finansējumu projekta “BALTRIS” ietvarā izstrādātajām vadlīnijām “Vadlīnijas esošā ceļu tīkla drošības pārvaldības veikšanai Latvijā” (turpmāk – vadlīnijas) un uz 2019. gadā izstrādāto metodiku “”Melno punktu” un bīstamo vietu noteikšana apdzīvotās vietās” (turpmāk – metodika apdzīvotām vietām). Vadlīnijas tika izstrādātas, lai ceļu posmu klasificēšana, kuros bieži notiek ceļu satiksmes negadījumi un ceļu tīkla drošības klasificēšana Baltijas valstīs tiktu realizēta pēc vienotiem principiem, balstoties uz Direktīvu 2008/96/EK. Savukārt metodika apdzīvotām vietām tika izstrādāta, lai ceļu posmu klasificēšana, kuros bieži notiek ceļu satiksmes negadījumi un ceļu tīkla drošības klasificēšana tiktu realizēta, ievērtējot atšķirīgos satiksmes apstākļus apdzīvotās vietās (atšķirīgi infrastruktūras risinājumi, atšķirīgi ātrumi u.c.). Vadlīniju un metodikas apdzīvotām vietām izstrādātie ceļu posmu, kuros bieži notiek satiksmes negadījumi, klasificēšanas kritēriji balstās uz ekspertu veikto daudzu Eiropas valstu metodiku izpēti. Kritēriju pamatā ir Vācijas metodika, kuras pamatnostādnes tika adaptētas Latvijas apstākļiem.  Noteikumu projektā lietotais termins “cietušais” saskaņā ar Ministru kabineta 2010. gada 26. janvāra noteikumu Nr.75 “Ceļu satiksmes negadījumu, tajos cietušo un bojā gājušo personu reģistrācijas un uzskaites noteikumi” 4. punktu ir persona, kurai no negadījumā gūtajiem ievainojumiem iestājusies nāve vai kurai sniegta medicīniskā palīdzība. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VAS „Latvijas Valsts ceļi”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VAS „Latvijas Valsts ceļi”, kas veic ceļu posmu, kuros bieži notiek ceļu satiksmes negadījumi, klasificēšanu. | |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina administratīvo slogu. | |
| 3. | Administratīvo izmaksu monetārs novērtējums | Projekts šo jomu neskar. | |
| 4. | Atbilstības izmaksu monetārs novērtējums | Projekts šo jomu neskar. | |
| 5. | Cita informācija | Nav. | |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2008.gada 19.novembra Direktīva 2008/96/EK par ceļu infrastruktūras drošības pārvaldību (publicēta „Eiropas Savienības Oficiālajā Vēstnesī” L 319, 29.11.2008). |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2008.gada 19.novembra Direktīva 2008/96/EK par ceļu infrastruktūras drošības pārvaldību (publicēta „Eiropas Savienības Oficiālajā Vēstnesī” L 319, 29.11.2008). | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2008/96/EK 2. panta 5) apakšpunkts, 5.panta 1.punkts | Noteikumu projekta 1.,2.punkts. | Grozījumi tiek veikti ietverot pārņemšanu pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Direktīva 2008/96/EK pēc būtības ir pārņemtas ar:  1. Ministru kabineta 2010.gada 28.decembra noteikumiem Nr.1240 "Kārtība, kādā klasificē ceļu posmus, kuros bieži notiek ceļu satiksmes negadījumi, un ceļu tīkla drošību Eiropas ceļu tīklā",  2. Ministru kabineta 2007.gada 10.jūlija noteikumiem Nr.482 "Ceļu drošības auditoru sertificēšanas kārtība",  3. Ministru kabineta 2008. gada 25. novembra noteikumiem Nr.972 "Ceļu drošības audita noteikumi". | | |
| **2. tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Par noteikumu projektu izstrādi tika informēti sabiedrības pārstāvji, 2019. gada 28. maijā ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē http://www.sam.gov.lv/sm/content/?cat=553 |
| 3. | Sabiedrības līdzdalības rezultāti | Iebildumi vai priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VAS „Latvijas Valsts ceļi”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros. Saistībā ar projekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Satiksmes ministrs T. Linkaits

Vīza: valsts sekretāra p.i. Dž.Innusa